 Cape Verde vs Nigeria: Team news, Prediction, Time of di Qatar 2022 World Cup qualifiers  Nigeria Super Eagles don land Sao Vincente for Cape Verde ahead of dia Qatar 2022 FIFA World cup qualifying match. Di Super Eagles go play Cape Verde on Tuesday for di Estadio Municipal Aderito Sena, Mindelo stadium few days afta dem beat Liberia 2-0 for Lagos. Dem dey top of Group C wey get Cape Verde and Central Africa. Only di group winners go advance go di third and final round. Na for di final round dem go decide di five African teams wey go qualify for di World Cup finals for Qatar. Na 21 players Super Eagles travel wit go Cape Verde afta di UK-based members of di squad return back to dia clubs. Di reason why di UK based players no travel go Cape Verde na sake of di British goment strict regulations on red list countries on Covid-19, wey include Cape Verde. Those players wey dey affected include defenders Olaoluwa Aina, William Ekong and Leon Balogun. Forwards, Kelechi Iheanacho and Alex Iwobi also no dey unavailable. Midfielders, Oghenekaro Etebo, Wilfred Ndidi and Joseph Ayodele-Aribo don also comot di camp too. Super Eagles player wey travel to Cape Verde Goalkeepers: Francis Uzoho APOEL Nicosia, Cyprus; Daniel Akpeyi Kaizer Chiefs, South Africa; Maduka Okoye Sparta Rotterdam, The Netherlands Defenders: Chidozie Awaziem FC Boavista, Portugal; Kenneth Omeruo CD Leganes, Spain; Jamilu Collins SC Padeborn 07, Germany; Abdullahi Shehu AC Omonia, Cyprus; Zaidu Sanusi FC Porto, Portugal; Valentine Ozornwafor Sporting Charleroi, Belgium; Tyronne Ebuehi Venezia FC, Italy; Midfielders: Chidera Ejuke CSKA Moscow, Russia; Innocent Bonke Malmo FF, Sweden; Kingsley Michael Bologna FC, Italy; Adekunele Adeleke Abia Warriors; Forwards: Ahmed Musa Fatih Karagumruk, Turkey; Samuel Kalu FC Bordeaux, France; Victor Osimhen Napoli FC, Italy; Moses Simon FC Nantes, France; Paul Onuachu KRC Genk, Belgium; Terem Moffi FC Lorient, France; Henry Onyekuru Olympiacos FC, Greece Cape Verde na one of those stubborn teams for African football. Na so football sabi pesin Deji Faremi tell BBC Pidgin. Although dia 1-1 draw against Central African Republic on Matchday bin dey disappointing, but results like dia 3-1 win over Cameroon for March na reminder of wetin dem dey capable of. E tok. I feel say dem go push Nigeria all the way, But Nigeria go grind out result wit wetin be dia second team . E tok Predictions - Cape Verde 1-2 Nigeria Di game go kick-off by 5pm West African Time and di match go show live on NFF TV and on NFF Website Captain Ahmed Musa go earn im 100th cap for Nigeria, if im play on Tuesday. 